CELEX: 62020TN0475
Language: el
Date: 2020-08-09 00:00:00
Title: Υπόθεση T-475/20: Προσφυγή της 9ης Αυγούστου 2020 — LE κατά Επιτροπής

30.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 414/36
            
         
      Προσφυγή της 9ης Αυγούστου 2020 — LE κατά Επιτροπής
      (Υπόθεση T-475/20)
      (2020/C 414/57)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: LE (εκπρόσωπος: M. Straus, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής C(2020) 3988 final της 9ης Ιουνίου 2020, τη σχετική απόφαση και τα σχετικά χρεωστικά σημειώματα, καθώς και την εκτέλεση και την εφαρμογή της από την Επιτροπή και τους τυχόν εξουσιοδοτημένους οργανισμούς σύμφωνα με το άρθρο 299 ΣΛΕΕ
               
            
                  —
               
               
                  να αποφανθεί ή να λάβει όλα τα λοιπά μέτρα που κρίνει δίκαια και κατάλληλα, και
               
            
                  —
               
               
                  να καταδικάσει την Επιτροπή στα δικαστικά έξοδα της παρούσας διαδικασίας, συμπεριλαμβανομένης της δικηγορικής αμοιβής.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Πάροδος της προθεσμίας και μη αξιολόγηση συναφών πραγματικών περιστατικών:
                  
                              —
                           
                           
                              η Επιτροπή αφιέρωσε περισσότερα από πέντε έτη στις εκθέσεις, χωρίς πλήρη διαφάνεια, και δεν επέτρεψε στην προσφεύγουσα να υποβάλει πρόσθετα αιτήματα και/ή δεν δέχθηκε τα αιτήματά της περί παροχής πληροφοριών και αιτιολογίας. Τα πρακτικά της Επιτροπής ήταν ελλιπή, ανακριβή και μη σύμφωνα με τη νομοθεσία στον τομέα της αξιολογήσεως, της επαληθεύσεως και του ελέγχου των ενισχύσεων.
                           
                        
            
                  2.
               
               
                  Ίση μεταχείριση και διαφάνεια:
                  
                              —
                           
                           
                              η καταγγελία της συμβάσεως δεν στηριζόταν σε κανένα έγκυρο λόγο και η Επιτροπή δεν έλαβε υπόψη το γεγονός ότι η σύμβαση δεν προέβλεπε καταγγελία.
                           
                        
            
                  3.
               
               
                  Αρχές της χρηστής διακυβέρνησης:
                  
                              —
                           
                           
                              η Επιτροπή δεν ενήργησε σύμφωνα με τις αρχές της χρηστής διακυβέρνησης, ήτοι την ορθή διεκπεραίωση των δημοσίων υποθέσεων και τη συνετή διαχείριση των δημοσίων πόρων.
                           
                        
            
                  4.
               
               
                  Ελλιπής αιτιολογία και ίση μεταχείριση:
                  
                              —
                           
                           
                              η απόφαση και η σχετική με αυτή απόφαση στερούνται στέρεης και ακριβούς αιτιολογίας και χαρακτηρίζονται από έλλειψη διαφάνειας και ανοικτού χαρακτήρα. Επιπλέον, οι ενέργειες πραγματοποιήθηκαν κατά παραβίαση της αρχής της ίσης μεταχειρίσεως.
                           
                        
            
                  5.
               
               
                  Αρχή της χρηστής διοικήσεως:
                  
                              —
                           
                           
                              η Επιτροπή περιορίστηκε σε συνεχείς αναφορές στις προγενέστερες αποφάσεις της οι οποίες επίσης στερούνταν αιτιολογίας και δεν στηρίζονταν στην αρχής της χρηστής διοικήσεως και σε άλλες αναφερθείσες αρχές. Κατά συνέπεια, οι αρχές που έχουν εφαρμογή στη διαδικασία λήψεως αποφάσεων δεν τηρήθηκαν αρκούντως.
                           
                        
            
                  6.
               
               
                  Έλλειψη πληροφόρησης:
                  
                              —
                           
                           
                              η προσφεύγουσα δεν έλαβε καμία έκθεση ή πρακτικό, ιδίως δε πλήρες αντίγραφο των εκθέσεων ελέγχου, κατά τρόπον ώστε δεν κατέστη δυνατό σε αυτή να επαληθεύσει και να αξιολογήσει τους υπολογισμούς, τα ευρήματα και την αιτιολογία που παρατέθηκε.